Diari Oficial de la Generalitat Valenciana


Sumari del DOGV 6007, del 06-05-2009 (2009/4751)

Bases específiques modificades del procediment de selecció de dos places de conserge d'instal·lacions municipals.
-----------------------------------------------------------------------------------------------------------------

### Dades del document

Número de DOGV
:   6007

Data del DOGV
:   06-05-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/4751


Data del document
:   21-04-2009

Organisme emissor
:   Ajuntament d'Almoradí

Tipus de document
:   Convocatòria

Anàlisi jurídica

 Descriptors 

:   * Almoradí
    * concurs administratiu

Bases específiques modificades del procediment de selecció de dos places de conserge d'instal·lacions municipals. [2009/4751]  
Mitjançant el Decret d'Alcaldia de data 20 d'abril de 2009, s'han aprovat les bases específiques modificades que regiran la convocatòria de dos places de conserge d'instal·lacions municipals. Per mitjà del present anunci s'exposa al públic el text íntegre de les bases esmentades, el qual es transcriu a continuació literalment:  
«Bases específiques modificades del procediment de selecció de dos places de conserge d'instal·lacions municipals de l'ajuntament d'Almoradí  
Per Decret d'esta Alcaldia, de data 14 de novembre de 2007, es van aprovar les bases específiques de proves selectives per a proveir una plaça de conserge d'instal·lacions esportives d'este Ajuntament, inclosa en l'oferta d'ocupació pública de 2007, publicades íntegrament en el Butlletí Oficial de la Província d'Alacant número 232, de data 27 de novembre de 2007, i en el Diari Oficial de la Comunitat Valenciana número 5652, de data 3 de desembre de 2007.  
Posteriorment, amb data 5 de març de 2008, es va aprovar, per Decret d'esta Alcaldia, una modificació de les bases indicades, per mitjà de la qual s'incloïa una plaça més de conserge d'instal·lacions esportives, i es passava d'una a dos. Esta acumulació va ser publicada en el Butlletí Oficial de la Província d'Alacant número 56, de data 18 de març de 2008, i en el Diari Oficial de la Comunitat Valenciana número 5732, de data 1 d'abril de 2008.  
En el Boletín Oficial del Estado número 89, de data 12 d'abril de 2008, va ser publicada la convocatòria per a proveir ambdós places, aprovada per la Resolució d'esta Alcaldia d'1 d'abril de 2008. Amb esta convocatòria s'estableix una llista provisional d'aspirants publicada en el Butlletí Oficial de la Província d'Alacant número 117, de data 19 de juny de 2008, i posterior llista definitiva, publicada en el Butlletí Oficial de la Província d'Alacant número 144, de data 29 de juliol de 2008.  
Davant de la necessitat de reestructurar els llocs de treball de l'Ajuntament, ha sigut necessària la modificació de la denominació de les places específiques de conserge d'instal·lacions esportives per una denominació més genèrica que comprenga totes les possibilitats de vacants en llocs de conserge de qualsevol edifici públic municipal. Açò obliga a modificar la relació de membres del tribunal qualificador a més d'obrir un termini nou de presentació d'instàncies per a aquells aspirants que, en el seu dia, no van considerar assequible les places esmentades per a les seues aspiracions laborals.  
Per tot això, resolc:  
Aprovar la modificació de les bases específiques del procediment de selecció de dos places de conserge d'instal·lacions esportives de l'Ajuntament d'Almoradí, concretament la base primera, quarta, quinta i l'annex.  
Arran d'estes modificacions, les bases específiques modificades queden redactades de la manera següent:  
1. Objecte de la convocatòria  
L'objecte de la present convocatòria és la provisió en propietat, per mitjà del sistema d'oposició lliure, de dos places de conserge d'instal·lacions municipals, escala de l'administració general, subescala subalterns, grup E de titulació (segons disposició addicional sèptima de la Llei 7/2007) i inclosa en l'oferta d'ocupació pública de 2007.  
Les comeses seran les propies del seu lloc, i la seua jornada de treball serà completa i amb caràcter flexible, en funció de les necessitats de l'activitat del centre municipal a què estiga destinat, respectant, en tot cas, la jornada màxima anual i els descansos setmanals fixats. Les funcions d'estes places seran les de custodiar el mobiliari, controlar l'entrada de les persones alienes al servici, informar i atendre el públic, custodiar les claus de les dependències i, en general, les funcions determinades en els reglaments específics dels llocs concrets que s'ocupen.  
2. Legislació aplicable (segons bases generals, segona)  
A més, en tot el no previst en les presents bases i en les bases generals, regirà el que s'estableix en:  
Llei 30/1992, de 26 de novembre, de Règim Jurídic de les Administracions Públiques i del Procediment Admnistrativo Comú.  
Reial Decret 896/1991, de 7 de juny, pel qual s'estableixen les regles bàsiques i programes mínims a què ha d'ajustar-se el procediment de selecció dels funcionaris de l'administració local.  
Llei 7/2007, de 2 d'abril, Estatut Bàsic de l'Empleat Públic.  
3. Requisits dels aspirants (segons bases generals, tercera)  
A més, els aspirants hauran de reunir els requisits següents:  
Tindre complits 16 anys i no excedir, si és el cas, de l'edat màxima de jubilació forçosa (segons article 56.c de la Llei 7/2007).  
Estar en possessió del títol de certificat d'escolaritat o equivalent (segons disposició addicional tercera de la Llei 7/2007).  
4. Sol·licituds (segons bases generals, quarta)  
S'obri un termini nou per a presentar instàncies la convocatòria del qual es publicarà en extracte en el Boletín Oficial del Estado. Es respectarà, en tot cas, la llista definitiva dels aspirants que en el seu dia van ser admesos al procés selectiu per a les places de conserge d'instal·lacions esportives mencionades. Els aspirants admesos en ambdós llistes s'acumularan, i es convertiran en una llista única. Els requisits per a optar a la plaça són els mateixos que els de l'anterior convocatòria, i han d'acompanyar a la instància el resguard justificatiu si haguera pagat la quantitat de 18,03 euros en concepte de drets d'examen.  
5. Tribunal qualificador (segons bases generals, sexta)  
Mitjançant l'adequació de la base general sexta a la Llei 7/2007, el tribunal estarà constituït així:  
President: Feliciano Morales Galindo, secretari accidental.  
Suplent del president: José Francisco Pérez Mañogil, oficial major.  
Secretària: Lorda Aznar Miralles, interventora.  
Suplent de la secretària: Fausto Rabasco Gallud, administratiu.  
Vocals:  
Representant de la Generalitat Valenciana: Antonio Pérez Tomás, secretari-interventor de l'Ajuntament d'Algorfa.  
Suplent del representant de la Generalitat Valenciana: María Jiménez Brotons, secretària interventora de l'Ajuntament de Benejúzar.  
Funcionària: Laura Nieto Meca, tresorera.  
Suplent de la funcionària: José Manresa Pina, auxiliar administratiu.  
Personal d'oficis: Ramiro Campillo Marroquí, encarregat d'obres.  
Suplent del personal d'oficis: Roberto Esquiva Cárceles, operari d'obres.  
Assessor: Francisco Javier Roca Blaya, psicòleg.  
6. Sistemes Selectius  
Els exercicis de l'oposició seran tres de caràcter obligatori i eliminatori.  
Prova d'accés. Test psicotècnic adequat per al perfil idoni a la plaça a cobrir, i atenent als criteris següents:  
a) Raonament verbal i/o ortogràfic, comprenent conceptes que s'expressen amb paraules, que inclouen la capacitat d'abstracció, generalització, pensament constructiu, fluïdesa verbal i/o coneixement del vocabulari.  
b) Raonament numèric, comprenent relacions numèriques i raonar amb material quantitatiu.  
c) Raonament abstracte, intentant descobrir el principi de connexió lògica entre diferents problemes.  
d) Instruccions complexes, intentant comprendre, interpretar i executar ordres simples i complexes.  
e) Percepció i atenció, que avalua la capacitat de concentració davant de tasques monòtones, la rapidesa perceptiva i atenció continuada.  
f) Estabilitat emocional, que avalua el grau d'adaptació, maduresa i estabilitat emocional.  
g) Atenció a normes, que avalua el nivell d'interiorització de les normes socials, formalitat i del caràcter complidor.  
h) Perfeccionisme, que avalua la capacitat d'organització i autodisciplina.  
i) Autocontrol, que avalua la capacitat de control d'impulsos.  
Primer exercici: consistirà a efectuar una o diverses proves pràctiques, a determinar pel tribunal, immediatament abans de la celebració corresponent i relacionada amb les comeses pròpies del lloc de treball; s'acreditaran els coneixements elementals d'obra, llanterneria, pintura, electricitat, jardineria, manyeria, maneig de fotocopiadores, així com treballs simples administratius d'informació. El tribunal determinarà, abans del començament de l'exercici, la duració màxima de la prova.  
Segon exercici: consistent en la contestació d'un qüestionari tipus test de 25 preguntes amb quatre respostes alternatives, de les quals només una serà la correcta, sobre els temes inclosos en el temari que figura com a annex a estes bases. El temps màxim de contestació al tipus test serà de 40 minuts.  
7. Qualificació (segons bases generals, novena)  
La prova d'accés es qualificarà com apte o no apte. La resta d'exercicis es qualificarà de 0 a 10 punts, i serà necessari un mínim de 5 punts per a passar la prova.  
Respecte del segon exercici, el tribunal podrà acordar la penalització de les preguntes contestades de forma incorrecta o deixades en blanc. En tot cas, fixats els criteris, seran degudament explicats als aspirants prèviament a la realització de l'exercici.  
8. Llista i proposta d'aprovats del tribunal (segons bases generals, onze)  
Després de finalitzar el procés selectiu, el president de la corporació, d'acord amb la proposta del tribunal, farà pública, al tauler d'anuncis de l'Ajuntament, una resolució definitiva que contindrà la llista dels aspirants que hagen superat el primer exercici teòric de la fase d'oposició. Amb eixa resolució definitiva, es constituirà una borsa de treball amb la llista de seleccionats per orde decreixent de puntuacions i amb preferència d'aquells que hagen superat tots els exercicis de l'oposició.  
Els integrants de la llista, formada d'acord amb el que establix el paràgraf anterior, podran ser cridats segons l'orde que se n'establisca per a proveir les vacants o substitucions de llocs conjunturals d'idèntiques característiques a les convocades, per mitjà d'un nomenament interí. La renúncia al treball oferit, així com la no presentació de la documentació exigida en la convocatòria, suposarà l'exclusió de la borsa de treball, excepte malaltia de l'interessat, trobar-se en període de gestació o part o maternitat pel període legalment establit.  
Quan concloguen les circumstàncies previstes anteriorment perquè l'aspirant siga cridat, segons l'orde de les llistes, haurà de comunicar a l'Ajuntament, i si és el cas acreditar per mitjà del document corresponent, que es troba en situació de poder treballar.  
El termini màxim de vigència de la bossa serà de tres anys, comptadors des de la data de la convocatòria.  
ANNEX  
Tema 1. La Constitució espanyola de 1978. Drets i deures dels espanyols.  
Tema 2. El municipi: concepte. Els òrgans de govern municipals: l'alcalde, el ple i la comissió municipal de govern.  
Tema 3. El terme municipal. La població. L'empadronament. Altres entitats locals.  
Tema 4. Obligacions i competències dels ajuntaments. Les ordenances municipals: concepte i classes. Els bans de l'alcaldia. Potestat sancionadora. Procediment sancionador.  
Tema 5. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els subjectes. Fases del procediment administratiu. Els recursos administratius: concepte i classes.  
Tema 6. Notificació i comunicació. La notificació per correu. La comunicació telefònica i telemàtica.   
Tema 7. Drets i deures dels funcionaris locals.  
Tema 8. La Comunitat Valenciana. El seu estatut d'autonomia. La Generalitat Valenciana: Les Corts Valencianes, el president i el Consell.  
Tema 9. Nocions elementals d'electricitat, llanterneria, obra, fusteria, jardineria, calefacció i aire condicionat. Manteniment i reparació de persianes i finestres.  
Tema 10. Servicis i dependències municipals. Ubicació, funcions i activitats que en elles es desenvolupen. Funcions del treball de conserge. La missió del lloc.  
Tema 11. L'atenció al ciutadà: acollida i informació. Dret dels ciutadans a la informació. L'accés als arxius i registres. Els servicis d'informació i de reclamació administratius.  
Tema 12. Seguretat i salut en el treball. Prevenció de riscos laborals. Elements de seguretat. Plans d'emergència en edificis i servicis públics.  
Tema 13. Reglament de Conserges de Centres Escolars del Municipi d'Almoradí».  
Almoradí, 21 d'abril de 2009.- L'alcalde: Antonio Ángel Hurtado Roca.